Author: administrator
Last saved by: marek.gilanyi
Company: Abyss

Predkladacia správa

Návrh zákona o verejnej výskumnej inštitúcii a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky na mesiace jún až december 2016. Ide o znenie, ktoré bolo v apríli 2015 schválené Legislatívnou radou vlády Slovenskej republiky po vykonaní legislatívno-technických úprav (zapracovanie pripomienok sekcie vládnej legislatívy Úradu vlády Slovenskej republiky uplatnených po prerokovaní materiálu Legislatívnou radou vlády Slovenskej republiky a aktualizácia poznámok pod čiarou a úvodných viet novelizačných článkov) a aktualizácii rozhodujúcich  dátumov. 
 
Záväzok Ministerstva školstva, vedy, výskumu a športu Slovenskej republiky ako gestora a predkladateľa návrhu zákona o verejnej výskumnej inštitúcii vyplýva  z Uznesenia č. 665/2013 z 13. novembra 2013, v ktorom vláda Slovenskej republiky schválila stratégiu „Poznatkami k prosperite Stratégia výskumu a inovácií pre inteligentnú špecializáciu Slovenskej republiky“. 
 
Vláda Slovenskej republiky opätovne potvrdila predsavzatie transformovať výskumné organizácie na verejné výskumné inštitúcie, keď dňa 23. apríla 2014 prijala uznesenie č. 195/2014, ktorým schválila „Národný program reforiem Slovenskej republiky 2014“, kde v časti 4.2.4 Veda, výskum a inovácie sa potvrdzuje transformácia organizácií Slovenskej akadémie vied na novú formu samostatných právnych subjektov - verejné výskumné inštitúcie. Národný program uvádza, že transformáciou sa odstránia bariéry brániace intenzívnejšej spolupráci so súkromným sektorom vo výskume a vývoji a umožní sa tým využívanie súkromných zdrojov na financovanie ich výskumných aktivít.
 
Zámerom na vypracovanie návrhu zákona je vytvorenie osobitného typu právnickej osoby, ktorej hlavnou úlohou je najmä výskumná činnosť a ide o právnickú osobu, ktorá bude subjektom verejného práva na rozhraní medzi verejnoprávnou inštitúciou a neziskovou organizáciou. Na rozdiel od viacerých doterajších výskumných organizácií, ktoré sú rozpočtovými organizáciami alebo príspevkovými organizáciami (najmä ústavy Slovenskej akadémie vied) bude takáto právnická osoba disponovať vlastným majetkom, jej hlavným zdrojom budú finančné prostriedky poskytované zriaďovateľom (t.j. ústredným orgánom štátnej správy alebo Slovenskou akadémiou vied) zo štátneho rozpočtu, pritom sa bude môcť uchádzať o ďalšie prostriedky z verejných zdrojov - najmä rezortné dotácie, či iné granty - a bude môcť vykonávať aj podnikateľskú činnosť. Cieľom je popri účelovom financovaní zo štátneho rozpočtu vytvoriť podmienky pre možnosť podnikateľských aktivít, viaczdrojového financovania a zapojenia súkromného sektora do spolupráce vo výskume a vývoji. Tým sa odstránia prekážky vo využívaní súkromných zdrojov pre financovanie výskumu a vývoja. V tejto súvislosti sa zákonom otvára možnosť transformácie rezortných rozpočtových a príspevkových organizácií, ktoré uskutočňujú výskum  na verejnú výskumnú inštitúciu a k 1. 6. 2017 sa vykonáva transformácia všetkých ústavov Slovenskej akadémie vied (podľa stavu k 31. 5. 2017). V rámci transformácie na tieto subjekty prechádza majetok štátu v ich správe.
 
Návrh zákona nemá byť predmetom vnútrokomunitárneho pripomienkového konania.
 
Predkladaný materiál je v súlade s Ústavou Slovenskej republiky, medzinárodnými zmluvami a dohovormi, ktorými je Slovenská republika viazaná, zákonmi Slovenskej republiky a právom Európskej únie, ako aj s nálezmi Ústavného súdu Slovenskej republiky.
 
Návrh zákona predpokladá negatívny vplyv na príjmy v rámci rozpočtu verejnej správy (pričom v nadväznosti na zníženie príjmov sa v rovnakej výške znižujú aj výdavky štátneho rozpočtu), predpokladá pozitívny vplyv na podnikateľské prostredie a na informatizáciu spoločnosti, nemá sociálne vplyvy, vplyvy na životné prostredie ani vplyvy na služby pre občana.

Rozporové konania boli uskutočnené s Ministerstvom financií SR, Ministerstvom životného prostredia SR, Ministerstvom pôdohospodárstva a rozvoja vidieka SR a Úradom vlády SR. Zásadné pripomienky boli akceptované, resp. čiastočne akceptované. Ak v niektorých prípadoch zásadná pripomienka nebola akceptovaná, v rámci rozporového konania bola zmenená na obyčajnú. Materiál sa tak predkladá bez rozporov s ústrednými orgánmi štátnej správy.